Lokalpolitiet i Himmerland har brugt hele påsken på at opklare et mysterium. Mandag i påsken modtog de et gækkebrev fra en ukendt afsender. De har derfor brugt over en uge på at efterforske, hvem den mystiske afsender kunne være. - Vi ved fra gækkebrevet, at afsenderen går på Vindblæs Friskole i 3. klasse og fylder 10 år i dag, siger Politikommisær fra lokalpolitiet i Himmerland Mikkel Mitchell. I gækkebrevet står der, at hvis politiet ikke gætter, hvem gerningsmanden - eller kvinden, er inden i dag, onsdag, så skylder de påskeæg - og så har afsenderen et andet ønske. - Der står, at vedkommende største ønske er at få besøg af politiet på sin fødselsdag, siger Mikkel Mitchell. Har givet op Og det ser ud til, at afsenderen får sit ønske opfyldt. For lokalpolitiet har givet op. - Nu skal vi ud på Vindblæs Friskole og se om vi kan finde afsenderen, siger Mikkel Mitchell, der har erhvervet både indsatsvogn, patruljevogn, politihunden Ivan og en masse påskeæg. - Sidst vi fik et gækkebrev for et par år siden, kunne vi heller ikke gætte det, så det ærger os da, men så må vi tage læringen med os, siger han. Overraskede hel skole Og der gik heller ikke lang tid, før patruljen spottede fødselaren i 3. klasse på Vindblæs Skole. Og så blev der kvitteret med påskekurv, påskeæg til klassen og stort politibesøg. Afsenderen er den nu 10-årige Monica Kjellerup, der havde en helt speciel grund til at sende gækkebrevet. - Jeg har altid ønsket mig at se politiet, og se hvad der er inden i en politibil, siger hun og afslører, at hun også drømmer om at blive politibetjent. - Det var meget overraskende, at de kom. Det er fedt at have fødselsdag, når de rent faktisk kommer, siger Monica Kjellerup. Fødselar fik største ønske opfyldt Det var ikke kun Monica Kjellerup og hendes klasse, der fik glæde af politiets besøg. Efter overrækkelsen af påskeæg og kurv, kunne hele skolen få en oplevelse, da indsatsvognen, patruljevognen og politihunden Ivan stod  klar til at møde de mange interesserede skolebørn. Her var der mulighed for at sige hej til Ivan, sidde i en politibil og stille alle de spørgsmål, de ville. - Det er den bedste fødselsdag, siger Monica Kjellerup, der fik sit største ønske opfyldt.

Referat:
Lokalpolitiet i Himmerland måtte punge ud med både påskeæg og besøg, da de efter en uges efterforskning ikke havde fået opklaret, hvem der havde sendt dem et gækkebrev.